《六月久无雨狱中病者甚多忽霖雨大作诗以志喜》
明代·黄淮

久晴思得雨，一雨惬群情。病逐炎蒸退，凉随喜气生。

九重舒圣虑，四野望秋成。趍贺惭无地，裁诗继颂声。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。